text: ফের উত্তাল কাতালোনিয়া | দেশান্তর | দেশ রূপান্তর
  ফের উত্তাল কাতালোনিয়া
  স্বায়ত্তশাসিত অঞ্চল কাতালোনিয়াকে স্বাধীন রাষ্ট্র ঘোষণা করতে চাওয়া রাজনৈতিক নেতাদের কারাদণ্ডের প্রতিবাদে স্পেনের বার্সেলোনাজুড়ে বিক্ষোভ, সংঘর্ষ ও সহিংসতা ছড়িয়ে পড়েছে। গত সোমবার দেশটির সুপ্রিম কোর্ট ওই আন্দোলন, গণভোট এবং তার পরবর্তী স্বাধীনতা ঘোষণা সংক্রান্ত কর্মকাণ্ডে জড়িত ৯ রাজনীতিবিদ ও নেতাকে সর্বোচ্চ ১৩ বছর পর্যন্ত কারাদণ্ড দিলে বিক্ষুব্ধরা ফের রাস্তায় নামে।
  রয়টার্সের খবরে বলা হয়েছে, সুপ্রিম কোর্টের ওই রায়ের বিরুদ্ধে শান্তিপূর্ণ বিক্ষোভ দেখা গেলেও রাতে পুলিশ ও আন্দোলনকারীদের মধ্যে সংঘর্ষ হয়। শহরটির বিভিন্ন সড়কে গাড়িতে আগুন ধরিয়ে দেয় বিক্ষোভকারীরা। সে সময় পুলিশকে লক্ষ করে পেট্রল বোমা ছোড়ে তারা।
  পুলিশের দাবি, বিক্ষোভকারীরা কর্মকর্তাদের লক্ষ করে মলোটোভ ককটেল, পেট্রল বোমা ও এসিড ছুড়েছে। তবে রয়টার্সের খবরে বলা হয়েছে, কোনো কোনো স্থানে বিক্ষোভকারীদের ওপর পুলিশকে লাঠিচার্জ ও ফোমের প্রজেক্টাইল ছুড়তে দেখা গেছে।
  খবরে বলা হয়েছে, বার্সেলোনা ও সেখানকার কয়েকটি শহরে বিক্ষোভের সময় আহত হওয়া ৫২ জনকে চিকিৎসা দেওয়ার কথা জানিয়েছে জরুরি সেবা বিভাগ। বুধবার চারজনকে অজামিনযোগ্য ধারায় গ্রেপ্তার করা হয়েছে।
  বিক্ষোভের কারণে আগামী ২৬ অক্টোবর স্পেনের শীর্ষ ফুটবল লিগ লা লিগা বার্সেলোনা ও রিয়েল মাদ্রিদের নির্ধারিত ম্যাচটি মাদ্রিদের মাঠে সরিয়ে নিতে স্প্যানিশ ফুটবল ফেডারেশনকে অনুরোধ জানিয়েছে দুই ক্লাবই।
  আঞ্চলিক সরকারের নেতা কুইম তোরার পূর্বসূরি চার্লস পুজদেমন ২০১৭ সালে স্বাধীনতার দাবিতে গণভোট আয়োজন করেন। স্পেনের শীর্ষ আদালতে নিষিদ্ধ ঘোষিত ওই গণভোট আয়োজনের পর থেকে ইউরোপীয় দেশগুলোসহ অন্যরা সেখানকার আন্দোলন পর্যবেক্ষণ করছে। এরই মধ্যে চার হাজারেরও বেশি কোম্পানি কাতালোনিয়ার বাইরে তাদের সদর দপ্তর সরিয়ে নিয়েছে। এর মধ্যে রয়েছে কাতালান ব্যাংক, কাইক্সা ব্যাংক ও ব্যাংকো সাবাডেল।
  এদিকে কাতালান আঞ্চলিক সরকারের নেতা কুইম তোরা পরিস্থিতি দ্রæত স্বাভাবিক অবস্থায় ফিরিয়ে আনার আহŸান জানিয়েছেন। তিনি বলেছেন, 'সহিংসতার নিন্দা জানাচ্ছি আমরা। দেশে এমনটা হতে দিতে পারি না আমরা। এগুলো এখনই বন্ধ করতে হবে।'
  স্পেনের ভারপ্রাপ্ত প্রধানমন্ত্রী পেদ্রো সানচেজ বলেছেন, অন্য রাজনৈতিক দলগুলোকে সঙ্গে নিয়ে সরকার এ পরিস্থিতিতে ত্বরিৎ ও যথোপযুক্ত ব্যবস্থা নিতে যাচ্ছে। তিনি বলেন, 'সমগ্র পরিস্থিতিই যে সরকারের বিবেচনায় আছে, কাতালান জনগণ এবং স্পেনের সমাজের সবারই তা জানা উচিত।'